MEDDELELSE FRA KOMMISSIONEN TIL EUROPA-PARLAMENTET i henhold til i EF-traktatens artikel 251, stk 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets direktiv om ophævelse af visse direktiver om fødevarehygiejne og sundhedsmæssige betingelser for produktion og markedsføring af animalske produkter til konsum og om ændring af Rådets direktiv 89/662/EØF og 92/118/EØF og Rådets afgørelse 95/408/EF

2000/0182 (COD)

MEDDELELSE FRA KOMMISSIONEN TIL EUROPA-PARLAMENTET i henhold til i EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets direktiv om ophævelse af visse direktiver om fødevarehygiejne og sundhedsmæssige betingelser for produktion og markedsføring af animalske produkter til konsum og om ændring af Rådets direktiv 89/662/EØF og 92/118/EØF og Rådets afgørelse 95/408/EF

1. SAGSFORLØB

Forslag sendt til Europa-Parlamentet og Rådet

(dok. KOM(2000) 438 endelig - 2000/0182 (COD): // 14. juli 2000.

Udtalelse fra Det Europæiske Økonomiske og Sociale Udvalg: // 28. marts 2001.

Udtalelse fra Europa-Parlamentets førstebehandling: // 3. juni 2003.

Ændret forslag fremsendt: // 23. juli 2003.

Vedtagelse af den fælles holdning: // 27. oktober 2003

(enstemmigt).

2. FORMÅLET MED KOMMISSIONENS FORSLAG

Dette er femte forslag i en pakke bestående af fem forslag, der skal konsolidere og ajourføre de gældende fællesskabsbestemmelser om fødevarehygiejne.

Formålet med forslaget er:

* Ophævelse af 17 direktiver om fødevarehygiejne.

* Ændring af andre direktiver, der har direkte forbindelse med fødevarehygiejne.

* Indførelse af en beskyttelses- og standstill-klausul for at sikre, at vigtige temperaturkrav og mikrobiologiske krav fastholdes, og at gennemførelsesbestemmelserne på grundlag af de 17 ophævede direktiver fortsat er gældende.

3. BEMÆRKNINGER TIL DEN FÆLLES HOLDNING

3.1. Anvendelsesdato (artikel 1)

Med hensyn til dette forslag var Rådet især optaget af at sikre, at alle forslagene i pakken anvendes fra samme dato, og at medlemsstaterne får tilstrækkelig tid til at tilpasse sig til den nye situation. Rådet besluttede derfor, at det for alle forslagene i pakken skal gælde, at foranstaltningerne finder anvendelse 18 måneder efter ikrafttrædelsen og tidligst den 1. januar 2006.

Selv om anvendelsesdatoen i den fælles holdning ikke er identisk med den, der foreslås i ændringsforslaget fra Europa-Parlamentet, anses Rådets målsætninger ikke for at være i modstrid med de målsætninger, som Europa-Parlamentet har tilstræbt i ændringsforslagene vedrørende dette aspekt i pakkens forskellige forslag.

3.2. Andre ændringsforslag i den fælles holdning

3.2.1. Ophævelse af eksisterende direktiver (artikel 2)

Oprindeligt havde Kommissionen medtaget ophævelse af alle eksisterende direktiver om fødevarehygiejne i pakkens femte forslag.

I den fælles holdning har Rådet ophævet direktiv 93/43/EØF om levnedsmiddelhygiejne i det første forslag og de resterende 16 direktiver i det femte forslag. Dette forekommer logisk, eftersom det første forslag erstatter direktiv 93/43/EØF. Målsætningerne med Kommissionens første forslag er dermed opfyldt.

3.2.2. Ændring af andre direktiver, der har direkte forbindelse med fødevarehygiejne (artikel 3, 5 og 6)

* Kommissionens forslag indeholdt en ophævelse af bilag II til direktiv 92/118/EØF.

I artikel 3 i den fælles holdning har Rådet indført andre ændringer af direktiv 92/118/EØF. Disse nye ændringer sikrer en bedre sammenhæng med fremtidig fællesskabslovgivning.

* Kommissionens forslag indeholdt en ændring af bilag A til direktiv 89/662/EØF.

I artikel 5 i den fælles holdning har Rådet indført andre ændringer af direktiv 89/662/EØF. Disse nye ændringer sikrer en bedre sammenhæng med fremtidig fællesskabslovgivning.

* Kommissionens forslag indeholdt en ændring af direktiv 91/67/EØF.

Dette ændringsforslag er ikke blevet indarbejdet i den fælles holdning, da det med vedtagelse af direktiv 2002/99/EF (fjerde forslag i hygiejnepakken) er blevet overflødiggjort.

* I artikel 6 i den fælles holdning har Rådet indført en ændring af Rådets beslutning 95/408/EF for at sikre, at dets anvendelse forlænges, indtil hygiejnepakken finder anvendelse. En sådan forlængelse er nødvendig for at sikre, at gennemførelsesbeslutningerne, der er truffet på grundlag af denne beslutning (som udløber den 31. december 2003), forbliver gyldige, indtil de erstattes under det nye retsgrundlag i hygiejnepakken.

3.2.3. Beskyttelses- og standstill-klausul (artikel 4)

Kommissionens forslag indeholdt en beskyttelses- og standstill-klausul for at sikre, at vigtige temperaturkrav og mikrobiologiske krav fastholdes, og at gennemførelsesbestemmelser, der er truffet på grundlag af de ophævede retsakter, fortsat er gældende.

I den fælles holdning har man respekteret disse elementer.

Desuden har Rådet fastsat, at de gennemførelsesbestemmelser, der er baseret på bilag II til direktiv 92/118/EØF, fortsat skal anvendes (undtagen for beslutning 94/371/EF om særlige hygiejnebetingelser for afsætning af visse ægtyper, hvis indhold stort set er blevet indarbejdet i det andet forslag i fødevarehygiejnepakken).

Rådet har også fastsat, at gennemførelsesbestemmelserne i beslutning 95/408/EØF fortsat skal finde anvendelse. Disse gennemførelsesbestemmelser indeholder lister over virksomheder i tredjelande, som har tilladelse til at eksportere animalske fødevarer til EF.

4. KONKLUSION

Kommissionen er tilfreds med, at den fælles holdning tager hensyn til målsætningerne med Europa-Parlamentets ændringsforslag og til Kommissionens betænkeligheder med hensyn til forslagets målsætninger.

5. GENERELLE ERKLÆRINGER

Gennemførelsesbestemmelser

For at sikre gennemsigtighed vil Kommissionen overveje, om der skal udarbejdes en meddelelse med sektoropdelte lister over eksisterende gennemførelsesbestemmelser, som fortsat finder anvendelse, når de nye hygiejnebestemmelser træder i kraft. Kommissionen vil desuden i relevante tilfælde overveje, om der skal fremsættes forslag om ophævelse eller ændring af sådanne bestemmelser.

Kommissionen udtaler, at den agter at foreslå nye bestemmelser om trikiner, der skal træde i stedet for bestemmelserne i direktiv 77/96/EØF, tilstrækkelig betids til, at de kan vedtages, inden den nye hygiejnelovgivning træder i kraft.

Fiskevarer

Kommissionen vil overveje, om der kan opstilles en liste over andre parametre for behandling af fiskevarer end nedfrysning til en indre temperatur på -20 ºC i 24 timer eller opvarmning til + 60 ºC, der anerkendes som tilstrækkeligt til at ødelægge nematodelarver, samt kriterier til kontrol af, om dette mål nås ved den anvendte behandling. Kommissionen vil eventuelt fremsætte forslag herom.

Forurenende stoffer

Rådet opfordrer Kommissionen til at overveje, om der er behov for harmoniserede bestemmelser om officiel kontrol eller overvågning af fødevarers indhold af miljøforurenende stoffer og for foranstaltninger i tilfælde af manglende overholdelse af fællesskabsbestemmelserne, og til i givet fald at fremsætte forslag herom.